《和张洞春雪》
宋代·刘敞

水国虽暑湿，亦恶春令早。雨旸恒不时，过燠未为好。

凌威集骄阳，瘴疹一以埽。宿麦根复濡，丰年不烦祷。

堪舆气清真，生物同寿考。大哉造化力，排斡正穹昊。

能令四时顺，少失安足道。君胡乃嗟叹，哀彼花与草。

方今王正始，节物自未老。繁华虽云迟，秀实终自保。

可以宽君爱，毋为色枯槁。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。